LIETUVOS RESPUBLIKOS
VIETOS SAVIVALDOS ĮSTATYMO NR. I-533 25  STRAIPSNIO PAKEITIMO
ĮSTATYMO PROJEKTO AIŠKINAMASIS RAŠTAS



1.    Įstatymo projekto rengimą paskatinusios priežastys, parengtų projektų tikslai ir uždaviniai
2024 m. birželio 6 d. priimtas Lietuvos Respublikos vietos savivaldos įstatymo (toliau – VSĮ) Nr. I-533 3, 9, 12, 15, 17, 18, 20, 21, 22, 23, 24, 25, 27, 29, 30, 32, 33, 34, 35, 38, 63, 67 ir 68 straipsnių pakeitimo įstatymas Nr. XIV-2688. Šiuo įstatymu, be kita ko, nustatyta pareiga skelbti visus mero potvarkius savivaldybės interneto svetainėje. 
Ši VSĮ nuostata nesuderinama su Lietuvos Respublikos teisėkūros pagrindų įstatyme įtvirtintais teisėkūros tikslingumo, proporcingumo, pagarbos asmens teisėms ir laisvėms, efektyvumo, sistemiškumo principais, taip pat ir su Lietuvos Respublikos asmens duomenų teisinės apsaugos bei Lietuvos Respublikos administracinės naštos mažinimo įstatymo nuostatomis. 

Pirma, 2023 m. įsigaliojus naujos redakcijos VSĮ, didžioji dalis mero potvarkių yra individualaus taikymo administraciniai teisės aktai, o juose esanti informacija negali būti viešinama, pvz. meras priima potvarkius dėl asmens globos, rūpybos, laikinos priežiūros, vaiko vidutinės priežiūros priemonės skyrimo, finansinės paramos skyrimo, būsto nuomos mokesčio dalies finansavimo, veiklos organizavimo, atostogų, komandiruočių, personalo (priėmimo, perkėlimo, skatinimo, nuobaudų, atleidimo) ir pan. Šių teisės aktų išviešinimas pažeistų įstatymus, reglamentuojančius asmens duomenų ir (ar) privatumo apsaugą.  Tokio pobūdžio teisės aktų nuasmeninimas reikalauja neproporcingai daug savivaldybės administracinių resursų, o visuomenės informavimo (atvirumo bei skaidrumo) prasme šie nuasmeninti teisės aktai yra beverčiai, todėl jų viešinimas praranda tikslingumą.
Antra, įstatymuose jau yra nustatyta pareiga skelbti mero priimamus norminius ir kitus teisės aktų nustatyta tvarka privalomus skelbti potvarkius. Teisėkūros pagrindų įstatymo 6 straipsnio 2 dalies 16 punkte nustatyta, kad Teisės aktų registro objektai yra savivaldybių institucijų norminiai teisės aktai, taip pat savivaldybių merų priimami teisės aktai, kuriuos skelbti Teisės aktų registre privaloma pagal teisės aktus, o pagal šio įstatymo 19 straipsnio 1 dalį minėti teisės aktai oficialiai skelbiami Teisės aktų registre. Vadovaujantis VSĮ 71 straipsnio 1 dalimi, savivaldybės institucijų norminiai teisės aktai oficialiai skelbiami ir įsigalioja Teisėkūros pagrindų įstatymo nustatyta tvarka. To paties straipsnio 2 dalyje nustatyta, kad savivaldybės institucijų teisės taikymo aktai, kuriuos skelbti Teisės aktų registre privaloma pagal teisės aktus, oficialiai skelbiami Teisės aktų registre ir įsigalioja Teisėkūros pagrindų įstatymo nustatyta tvarka.
VSĮ 4 straipsnio 8 ir 9 punktuose nustatyta, kad savivaldybės informuoja vietos gyventojus apie savo veiklą, sprendimų projektus, priimtus sprendimus ir sudaro sąlygas vietos gyventojams tiesiogiai dalyvauti planuojant ir įgyvendinant savivaldybės sprendimus, informacija apie savivaldybės institucijų ir įstaigų veiklą, sprendimų projektus ir priimtus sprendimus yra vieša. Savivaldybė savo interneto svetainėje teikia ir nuolat atnaujina šio įstatymo numatytą informaciją, taip pat informaciją apie savivaldybės valdomas įmones, jų vadovus, valdybų narius, pateikia šių įmonių įstatus, ne mažiau kaip 5 paskutinių finansinių metų metinių finansinių ataskaitų rinkinius, metinius pranešimus ir (ar) veiklos ataskaitas bei kitą aktualią informaciją, taip pat informaciją apie savivaldybės administracijos gaunamą paramą (paramos teikėją (-us), paramos sumas, paramos tikslą, paramos laikotarpį ir pan.), savivaldybės skiriamas lėšas nevyriausybinių organizacijų ir viešųjų įstaigų projektams finansuoti bei projektų finansavimo ir atrankos kriterijus, kvietimus organizacijoms teikti paraiškas paramai gauti ir kitą informaciją, susijusią su savivaldybės veikla.
[bookmark: _GoBack]Atsižvelgiant į tai, kas išdėstyta, spręstina, kad VSĮ nuostata, kad mero potvarkiai yra skelbiami savivaldybės interneto svetainėje, yra perteklinė bei sukurianti neproporcingą administracinę naštą savivaldybėms.

2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Seimo narys Domas Griškevičius 

3. Kaip šiuo metu yra reguliuojami įstatymo projekte aptarti teisiniai santykiai
VSĮ 25 straipsnio 5 dalis nustato, kad savivaldybės internetinėje svetainėje turi būti skelbiami visi mero priimami potvarkiai. 

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
Įstatymo projektu siūloma išbraukti nuostatą dėl mero potvarkių skelbimo savivaldybės interneto svetainėje. 

5. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir, kokių priemonių reikėtų imtis, kad tokių pasekmių būtų išvengta
Priėmus įstatymą, neigiamų pasekmių nenumatoma. Bus įgyvendintos Lietuvos Respublikos Konstitucijos 22 straipsnio, Asmens duomenų teisinės apsaugos bei Administracinės naštos mažinimo įstatymų nuostatos. 

6. Kokią įtaką priimtas įstatymas turės kriminogeninei situacijai, korupcijai
Priimtas įstatymas neturės įtakos kriminogeninei situacijai.

7. Kaip įstatymo įgyvendinimas atsilieps verslo sąlygoms ir jo plėtrai
Priimtas įstatymas esminės įtakos verslo plėtrai neturės.

8. Ar įstatymo projektas neprieštarauja strateginio lygmens planavimo dokumentams
Įstatymo projektas neprieštarauja strateginio lygmens planavimo dokumentams.

9. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Siekiant Įstatymo projekte siūlomus pakeitimus inkorporuoti į teisinę sistemą, nereikės priimti, pakeisti ar pripažinti netekusiais galios galiojančių teisės aktų. 

10. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys  terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Lietuvos Respublikos valstybinės kalbos įstatymo, Teisėkūros pagrindų įstatymo reikalavimų ir atitinka bendrinės lietuvių kalbos normas. Įstatymo projekte siūlomos nustatyti sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka.

11. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.

12. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti
Įgyvendinamųjų teisės aktų priimti nereikės. 

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Įstatymo projektui įgyvendinti papildomų valstybės ar savivaldybių biudžetų lėšų nereikės.

14. Įstatymo projekto rengimo metu gauti specialistų vertinimai ir išvados
Negauta.

15. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis
Reikšminiai žodžiai: „asmens duomenų apsauga“, „administravimo skaidrumas“. 

16. Kiti, iniciatorių nuomone, reikalingi pagrindimai ir paaiškinimai
Nėra.

Teikia 

Seimo nariai

Domas Griškevičius
 						


